b'\n_START_ARTICLE_\nPierre de La Rue\n_START_PARAGRAPH_\nPjeras de La Ru (arba Riu, pranc. Pierre de La Rue, kiti vardo variantai: Pierchon, Perchon, Pierson, pavard\xc4\x97s \xe2\x80\x93 de la Rue, De La Rue; apie 1452 \xe2\x88\x92 1518 m. lapkri\xc4\x8dio 20 d.) \xe2\x80\x93 pranc\xc5\xabz\xc5\xb3-flamand\xc5\xb3 (arba Nyderland\xc5\xb3) muzikos mokyklos, renesanso kompozitorius.\n_START_SECTION_\nBiografija\n_START_PARAGRAPH_\nPjeras de La Ru gim\xc4\x97 apie 1452 m., tikriausiai Turn\xc4\x97, Jehan de la Rue ir Gertrud de la Haye \xc5\xa1eimoje. Mok\xc4\x97si vietos katedroje. Apie 1469-70 metus buvo profesionaliu dainininku Briuselio \xc5\xa0v. Gudulos ba\xc5\xbeny\xc4\x8dioje. 1471-72 m. pamin\xc4\x97tas tarp Gento \xc5\xa0v. Jok\xc5\xabbo ba\xc5\xbeny\xc4\x8dios daininink\xc5\xb3. Kitos vietos, kur jis dainavo buvo Njivportas, Kelnas ir, tikriausiai, Kambr\xc4\x97 katedra. 1489 m. jis paliko Keln\xc4\x85 ir persikraust\xc4\x97 \xc4\xaf Hertogenbos\xc4\x85, kur dainavo Dievo Motinos religin\xc4\x97je bendruomen\xc4\x97je iki 1492 m. Manoma, kad De la Ru buvo vienas i\xc5\xa1 ret\xc5\xb3 Nyderland\xc5\xb3 mokyklos kompozitori\xc5\xb3, kuris nepabuvojo Italijoje._NEWLINE_Ma\xc5\xbedaug 1492 m. jis prisijung\xc4\x97 prie grup\xc4\x97s daininink\xc5\xb3 Habsburg\xc5\xb3 dinastijos, kuri tuo metu vald\xc4\x97 Burgundijos Nyderlandus, dvare. Tarnavo Maksimilijonui I-ajam, Pilypui I-ajam Gra\xc5\xbeiajam. Kartu su dvaro trupe pab\xc5\xabvojo Pranc\xc5\xabzijoje (1501\xe2\x88\x921503 m.), Ispanijoje (1501\xe2\x88\x921503, 1506 m.). 1506 m. buvo lik\xc4\x99s tarnauti Pilypo I-ojo na\xc5\xa1lei Chuanai Ispanijoje. 1508 m. gr\xc4\xaf\xc5\xbeo \xc4\xaf Flandrij\xc4\x85, tarnavo regentei Margaritai Austrei. 1516 m. jis pasitrauk\xc4\x97 i\xc5\xa1 tarnyst\xc4\x97s \xc4\xaf Kortrijk\xc4\x85, kur mir\xc4\x97 1518 m. lapkri\xc4\x8dio 20 d. Pjero de La Ru k\xc5\xabrybin\xc4\xaf palikim\xc4\x85 sudaro daugiau nei 30 mi\xc5\xa1i\xc5\xb3, apie 45 motetus, 8 magnifikatus, apie 30 pasaulietini\xc5\xb3 dain\xc5\xb3. Jo i\xc5\xa1likusi k\xc5\xabryba i\xc5\xa1 am\xc5\xbeinink\xc5\xb3 nusileid\xc5\xbeia tik Josquin des Prez, Heinrich Isaac ir Jean Mouton palikimams. Pirmieji De la Ru muzikos leidiniai pasirod\xc4\x97 XV a. pabaigoje. Tiksliai jie n\xc4\x97ra datuoti. De la Ru buvo paveiktas \xc5\xbdoskeno k\xc5\xabrybos, grei\xc4\x8diausiai pa\xc5\xbeinojo j\xc4\xaf asmeni\xc5\xa1kai. Kai kurie k\xc5\xabriniai po jo mirties buvo priskiriami \xc5\xbdoskenui. De la Ru prapl\xc4\x97t\xc4\x97 tuometin\xc4\x97s muzikin\xc4\x97s kalbos ribas naudodamas \xc5\xbeenkliai daugiau atsitiktini\xc5\xb3 nat\xc5\xb3 ir ra\xc5\xa1ydamas partij\xc5\xb3 dalis labai \xc5\xbeemame nat\xc5\xb3 registre.'